**Maurice Budini** (født **Maurizio Budini** i 1943 i Roma) er en italienskfødt norsk aktmodell. Han har arbeidet for Statens kunstakademi, og stått modell for en lang rekke kunstnere i mer enn tretti år.

Familie og tidlig liv
---------------------

Maurice Budini ble født i Roma i Italia i 1943. Hans mor var italiensk, hans far var gresk. Budinis foreldre var ikke gift, og han ble oppdratt av sin mor og hennes familie. De første syv årene av sitt liv bodde Budini i Roma, og han begynte på skole der. Siden flyttet han med sin mor til Paris, der han gikk på kostskole. I 1957 flyttet Budini igjen, denne gangen til Trysil i Norge, hvor han bodde mellom ett og to år hos en fosterfamilie. Etter oppholdet i Trysil dro Budini til Oslo, der han skulle leve en stor del av sitt liv. I Oslo gikk han først på St. Sunniva skole, deretter på Majorstuen skole.

Fra 1960-årene og fremover etablerte Budini seg som en sentral karakter i Oslos uteliv. Han ble kjent som eksentrisk bohem og livsnyter, og han var et vanlig syn på klubber og restauranter som Casino, Krølle Kro, Kunstnernes Hus, Theatercafèen og Club 7. På Lorry, der han lenge har vært stamgjest, har han fått sin egen bås.

Budini ble tidlig klar over sin homofile legning, og var også tidlig åpen om den. Han har fortalt at hans første forelskelse var i en gutt fra Trysil, i perioden da Budini bodde der som barn.

Karriere og rolle i kunsten
---------------------------

I 1963 ble den da tjue år gamle Budini oppdaget av kunstneren Per Ung på Kunstnernes Hus i Oslo. Per Ung spurte Budini om han ville stå modell. Dette skulle bli begynnelsen på Budinis over tredve år lange karriere som aktmodell. Budini arbeidet som fast aktmodell for Statens kunstakademi frem til 1990, men sluttet da modellstudiet forsvant ut av høyskoleutdannelsen. Han arbeidet også som modell for Statens håndverks- og kunstindustriskole. Etter 1990 har Budini påtatt seg private modelloppdrag, og også kåsert og gitt intervjuer om sin karriere.

Som modell for mange norske kunstnere i to generasjoner har Budini blitt godt kjent i kunstmiljøet i Norge. Blant kunstnerne som har avbildet Budini er Franz Widerberg, Odd Nerdrum, Per Ung, Marit Wiklund, Nils Aas og Per Palle Storm.

Budini spilte i 1973 en mindre rolle i spillefilmen *Fem døgn i august*, regissert av Svend Wam.

I februar 2023 var Budini gjenstand for en hyllestutstilling i regi av Bærum Kunstforening. I utstillingen presenterte rundt femti kunstnere sine portretter av Budini.

Referanser
----------

1. 1 2 3 4  «Maurice - En hylles av 50 kunstnere, diverse teknikker». *www.baerumkunstforening.no*. Bærum kunstforening. 30. januar 2023. Besøkt 19. april 2023.
2. 1 2 3  Guldbrandsen, Lisbeth (21. juni 2016). «Maurice Budini: Den siste bohem». *Magasinet KUNST*. Besøkt 19. april 2023.
3. ↑  «Maurice Budini; Aktmodell, Livskunstner og Bohem : 1. En barndom fra Roma til Oslo, via Trysil». *PEOPLE ART & CULTURE* **(norsk)**. Besøkt 19. april 2023 – via buzzsprout. «Maurice Budini; Aktmodell, Livskunstner og Bohem | Intervju: Anne Marit Muri | Lyd: Kim von Arx Studio»
4. 1 2  «Maurice Budini; Aktmodell, Livskunstner og Bohem : 2. Drømmer og Drama» **(norsk)** (PEOPLE ART & CULTURE). Besøkt 19. april 2023 – via buzzsprout. «Maurice Budini; Aktmodell, Livskunstner og Bohem | Intervju: Anne Marit Muri | Lyd: Kim von Arx Studio»
5. 1 2  Korsnes, Carl (16. mai 2021). «– Få er så dekadente som jeg | Bohemen og aktmodellen Maurice Budinis forsvar for fribårenheten». sivilisasjonen.no. Besøkt 19. april 2023.
6. ↑  «Hvilken bås vil du plasseres i?». Lorry. Besøkt 19. april 2023.
7. ↑  «Five Days in August (1973)» **(engelsk)**. Besøkt 19. april 2023 – via IMDb.com.